Stian Aucamp (2) van Wesselsbron in die Vrystaat het met sy tweede verjaardag die maatjies op ’n denkbeeldige skeepvaart geneem.
’n Sagte speelplek en ’n springkasteel het vir hope vermaak gesorg. Elke maatjie kon ook hul skopfiets saambring. Die partytjie is by oupa Chris en ouma Carina Piater se huis op Wesselsbron gehou. Daar is ’n baie lang motoroprit waar die maatjies op en af kon jaag.
Vir Stian was die lekkerste al sy maatjies en om die kerse op die koek uit te blaas. Sy ma sê hy het dit ook baie geniet om te lyk soos Jake van Jake and the Never Land Pirates.
Chrisca sê sy is baie besluitloos en die koek was vir haar ’n uitdaging. Sy het Francisca de Klerk van Pretty Baked se hulp ingeroep, wat dadelik ’n plan gehad het.
Elke maatjie het ’n pakkie sjokoladegeld gekry net soos Jake golden dubloons aan die einde van elke episode ontvang.
As jy wil hê jou kinder- of ooie­­vaars­partytjie moet op hierdie blad verskyn, stuur gerus ’n e-pos met foto’s van ’n goeie gehalte en ’n kort beskrywing van die partytjie na yolandi@babaenkleuter.co.za.